
ОТЧЕТ

ЗА ДЕЙНОСТТА НА ОБЩИНСКАТА МРЕЖА
ЗА ЕНЕРГИЙНА ЕФЕКТИВНОСТ “EКОEНЕРГИЯ”
за периода април 2001 – април 2002 г.

Последната година бележи значително разширяване на дейностите на Общинската мрежа за енергийна ефективност “ЕкоЕнергия” както по отношение на броя на общините, участващи в тях, така и по отношение на постигнатите конкретни резултати.

 Осъществените дейности са подчинени на основните цели на мрежата, поставени с дългосрочната й програма и с акцентите за 2001 - 2002 година, одобрени с решенията на Третата годишна конференция:
· Прилагане на политика за енергийна ефективност в общините

· Намаляване на разходите за енергия в общинските бюджети

· Намаляване на разходите за енергия в бюджетите на домакинствата

· Организационни и технически предпоставки за функционирането на общинската мрежа за енергийна ефективност.

1.
ПРИЛАГАНЕ НА ПОЛИТИКА
ЗА ЕНЕРГИЙНА ЕФЕКТИВНОСТ В ОБЩИНИТЕ
Задача 1.1.
Изграждане на информационна база от данни по енергийна ефективност за нуждите на общините
База данни за енергийно планиране и управление

През изтеклата година разработената и прилагана база данни, която отразява консумацията на енергия по отделни общински обекти и я агрегира на нива целева група, сектор и община доказа своята значимост за наблюдението на енергопотреблението и разработването на общински програми за енергийна ефективност. Специалният софтуерен продукт, разработен през 2000 г., който съвместява натрупването на информация с извеждането на множество специализирани справки и графични анализи бе усъвършенстван и инсталиран в 31 общински бюра за енергийна ефективност.

С натрупването на информация, базата става по-ценна както поради възможността за анализи и сравнения в общините и между тях, така и за постигане на по-голяма достоверност на данните. Първият етап, събирането и въвеждането на първичната информация за обектите, вече е приключен успешно в 30 общини. Информация за енергопотреблението за три поредни години (1999 - 2001 г.) е събрана в 10 общини. В 21 общини е събрана информация за 2000 и 2001 г.. 

Развитието на информационната база получи сериозен тласък с провеждането на курсовете за обучение на общински експерти. Информацията за енергопотребелението вече се събира и попълва текущо за тримесечията на 2002 г. от общинските отговорници на всички общини-членки. Към 30 март 2002 г. базата данни съдържа информация за 1745 общински обекта от 29 общини.

Обобщени справки за общото и специфично енергопотребление по целеви групи, извлечени от базата данни, бяха изпратени на кметовете на общините членки през м. ноември 2001 г. Тази информация даде възможност за сравнения както за нивата на потребление в сходни обекти в различните общини, така също и за състоянието на информационната система във всяка отделна община.

Продължава и поддържането на информацията в базата данни за енергопотреблението в общините членки на ОМЕЕ въз основа на тримесечните справки за фактическите разходи на горива и енергия по общински сектори в натурално изражение, приложени в отчетите на общинските бюджети. Целта е да се разшири взаимодействието между различните звена в общините по проблемите на енергийното потребление и да се подобри надеждността на информацията. До настоящия момент в тази информационна база са въведени данни за енергопотреблението през последните пет години (от 1997 г. до 2001 г. включително).

На 13 и 14 декември 2001 г. в София се проведе работна среща на общинските отговорници за енергийна ефективност по проблемите на информационната система за енергийна ефективност. Интересът към срещата бе много голям и тя бе посетена от почти всички общински отговорници (отсъстваха само отговорниците от Варна и Златоград). На срещата присъстваха и отговорниците от приетите на Третата годишна конференция през април 2001 г. четири нови общини и на асоциациите и сдруженията на общини - асоциирани членове на ОМЕЕ.

Основните цели и практически задачи на срещата бяха: да се направи анализ на състоянието на информационната система; да се оптимизира и уеднакви методологическата основа на създаването и поддържането на базата данни; да се усъвършенства програмния продукт; да се разкрият най-често срещаните трудности при изграждането и поддържането на базата данни и да се дадат предложения за преодоляването им; да се обсъдят възможностите за пълноценно използване на информационната система от общинската администрация и общинското ръководство; да се обмени опит между общинските отговорници и да се запознаят общинските отговорници от новите общини и сдруженията с програмния продукт и съдържанието на базата данни. Чрез общинските отговорници от сдруженията и асоциациите на общини, информационната система ще бъде разпространена във всички общини от тези асоциации и сдружения. Проблем за това може да бъде компютърната и софтуерната обезпеченост на общинските специалисти.

Информационната система за енергопотреблението в общинските обекти бе представена на работна среща за представяне на софтуерни средства за енергийно управление на общините в страните от Източна Европа и бившия Съветски съюз, която се проведе на 26 юли 2001 г. във Варшава. Срещата бе организирана в рамките на програмата на Американската агенция за международно развитие "Общинска мрежа за енергийна ефективност (MUNEE)". В работната среща взеха участие представители от Австрия, България, Латвия, Литва, Молдова, Полша, Русия, Румъния, Украйна, Югославия, от централния офис на Алианса за пестене на енергия в САЩ и от местния офис в Краков. Информационната система на ОМЕЕ беше единствената, която реално се ползва от общините. Нейното практическо приложение и демонстрираните справки и графики, базирани на реални данни, предизвикаха голям интерес и висока оценка.

Информационна база данни за завършени и текущи проекти за енергийна ефективност в общините от мрежата
През 2001 г. Секретариатът на ЕкоЕнергия актуализира информацията за завършени и текущи проекти за енергийна ефективност в общините от мрежата. Налице е информация от 21 общини, включваща 56 проекта. Целта на тази информационна база е да се увеличи възможността за обмяна на опит между общините, както и да се подпомогне разработването на общинските програми за енергийна ефективност чрез предоставяне на база от сравнителни величини за нормализираното и ефективното енергопотребление на различни типове обекти. Предоставената информация за проектите досега не създава възможности за постигане на поставената цел. Необходимо е да се потърси правилната форма за събиране на информация и да се разясни ползата от нея.

Засега информацията за проектите е включена в паспортите на общините. Предстои включването на тази информация в сайта на ЕкоЕнергия.

Справочна информация за общините от мрежата
Актуализирана бе справочната информация за общините от мрежата (паспорти на общините). Доразвит бе новият раздел “Енергийна ефективност”. На основата на разработваните проекти за Общински програми за енергийна ефективност бяха актуализирани някои от паспортите. Разработени са паспорти на четирите нови общини-членки на мрежата и на четирите асоциации и сдружения на общини. Променен бе дизайнът на паспортите. Поддържането на актуалността на паспортите е текуща задача за Секретариата и общинските отговорници. Паспортите са публикувани в Интернет страницата на ЕкоЕнергия. 
Справочна система на информационни източници 
за енергийна ефективност
Продължава поддържането на справочна система на информационни източници за енергийна ефективност с възможност за тематично търсене на информация. Към април 2002 г. базата данни на функциониращата в ЕнЕфект информационно-търсеща система "Публикации за енергийна ефективност" съдържа 4500 записа на информационни документи, които се намират в библиотеката на Центъра. От тях 3000 бр. са на английски език, 1000 бр. - на български и останалите са на руски, френски, немски и други езици. Информационните материали са обединени в 5 тематични групи, които от своя страна се подразделят на 26 предметни области. Тази справочна система все още се ползва много малко от общините.

Справочен каталог за енергийноефективни продукти/материали и фирми

Поставено бе началото на създаването на информационна база, която да предоставя актуална информация за енергийноефективни продукти и материали , както и за фирми, които предлагат такива продукти или предоставят услуги в областта на енергийната ефективност. Тази информация определено е интересна за общините. Поради динамичността й, като по-добър вариант се възприе включването й в Интернет страницата на ЕкоЕнергия или на ЕнЕфект. Основните източници на информация са организираните изложби, съпътстващи годишните конференции на мрежата и изпълнението на демонстрационните проекти в Габрово и други общини от мрежата.

Задача 1.2.
Специализирано обучение на общински ръководители
и специалисти

Изпълнението на програмата за специализирано практическо обучение на общински експерти по специфичните проблеми на енергийната ефективност бе една от основните дейности на Общинската мрежа през изминалия отчетен период. Успешно бяха проведени вторият и третият учебни курсове и започна четвъртият. Всеки курс се състои от 4 семинара, провеждани в различни общини. В резултат на теоретичното и практическото обучение и подготовката на домашни работи във времето между сесиите, екипите разработват проекти на Общинска програма за енергийна ефективност и бизнес план за осъществяване на проект за енергийна ефективност в избран общински обект.
Втори учебен курс
Във втория учебен курс участваха 26 общински експерти от 9 общини от мрежата: Бургас, Варна, град Добрич, Котел, Омуртаг, Плевен, Разград, Сливен и град Ямбол. Поради смяна на екипа, занимаващ се с проблемите на енергийната ефективност в община Плевен, във втория курс бяха обучени трима нови представители на общината. По време на този курс бяха обучени и трима служители на ЕнЕфект. Откриването на курса бе направено на 23 април 2001 г. в община град Добрич. На откриването присъства кмета на общината Лъчезар Росенов. Вторият семинар се проведе в община град Ямбол от 30 май до 01 юни 2001 г. Домакин на третия семинар от 12 до14 септември стана община Варна. Заключителният семинар се проведе в Бургас от 10 до 12 октомври 2001 г.

Всички общини разработиха бизнес планове на добро ниво. Варна, Бургас, Омуртаг, Котел и град Ямбол представиха проекти за училищни сгради, Сливен – за детска градина, град Добрич, Плевен и Разград – за системата за улично осветление.

Не бяха равностойни резултатите при разработването на Общинските програми за енергийна ефективност. Общините от този курс успяха да създадат информационната база за енергопотреблението и за състоянието на общинските обекти до и по време на обучението. Някои от общините обаче поради липса на информация и поради смяна на участниците по време на курса бяха принудени да работят по-схематично и не можаха да представят цялостни програми.
На четвъртия, заключителен семинар, който се проведе в Бургас, на всички 25 успешно завършили курсисти бяха връчени професионални сертификати от Цветомира Ценова-Кнудсен, програмен директор към Програмата на ООН за развитие, Венелин Тодоров зам.- кмет на Бургас и Председателя на ОС Бургас Прокоп Паскалев. Отличилите се участници в курса – Мария Дичева от община Бургас, Детелина Иванова от град Добрич, Панайот Тошев от град Ямбол, бяха наградени.
Трети учебен курс
През отчетния период завърши и третият учебен курс, в който участваха 7 общини от мрежата: Благоевград, Златоград, Кърджали, Пазарджик, Перник, Разлог, Сливница и Хасково. По време на този курс бе обучен и представител на Общинска енергийна агенция - Стара Загора. Курсът се проведе в периода 24 октомври 2001 г. - 1 март 2002 г. Отделните семинари бяха организирани в Благоевград, Хасково, София и Пазарджик. В обучението участваха 21 общински експерти: инженери и икономисти. Всички общини разработиха бизнес планове на добро ниво. Пазарджик, Разлог, Хасково, Сливница и Стара Загора представиха проекти за училищни сгради, Перник – за детска градина, Благоевград, Златоград и Кърджали – за системата за улично осветление.
Общините от този курс успяха да създадат информационната база за енергопотреблението преди завършването на курса. Много добри общински програми за енергийна ефективност разработиха участниците от Кърджали, Хасково и Сливница.

На всички 21 успешно завършили курсисти бяха връчени професионални сертификати от д-р Иван Колчаков - кмет на община Пазарджик и Цветомира Ценова-Кнудсен, програмен директор към Програмата на ООН за развитие. Отличилите се участници в курса – Димо Терзиев от община Кърджали, Чавдар Янков от Сливница и Добромир Митев от Хасково - бяха наградени.

Четвърти учебен курс
През отчетния период започна четвъртият учебен курс за 8 общини от мрежата: Белене, Белоградчик, Ботевград, Велико Търново, Видин, Ловеч, Монтана и Свищов. Откриването на курса бе направено на 06 март 2002 г. в община Ботевград. В обучението участват 22 общински експерти.
Общините от този курс започнаха обучението с доста пълна информационна база за енергопотреблението в общинските обекти (с изключение на община Видин), което е предпоставка за пълноценна работа и добри резултати.
Оценката за програмата за обучение от страна на участниците, представена в специални въпросници при завършване на курса, е висока. Опитът от обучението на общински ръководители и специалисти от ОМЕЕ в България бе успешно пренесен и в Сърбия. В рамките на програмата на Алианса за икономия на енергия там бе организиран курс за единадесет сръбски общини.
Специализиран курс за обучение на специалисти от демонстрационните зони за енергийна ефективност в Благоевград, Бургас и Перник

Курсът за обучение на новите демонстрационни зони, финансиран от Фондацията за международно партньорство на ООН и Американската агенция за международно сътрудничество и изпълняван от ИКЕ на ООН и Алианса за пестене на енергия, закъсня от предварително планирания си график и ще се проведе през 2002 г. Първата сесия на обучението ще проведе от 16 до 18 април 2002 г. в Сандански. В нея, освен представителите на зоните, ще участват и още 8 общини, активни членове на ЕкоЕнергия. Организацията на обучението се осъществява от ЕнЕфект в сътрудничество с Агенцията по енергийна ефективност.

Експерти от чешкия Център за енергийна ефективност SEVEn и от България ще запознаят участниците в обучението с проблемите на финансирането от трета страна, с договорите с гарантиран резултат, както и с бариерите пред сключването на такива договори за осъществяване на проекти за енергийна ефективност. След втората сесия, планирана за м. юни 2002 г., всяка от демострационните зони ще има разработен бизнес план за конкретен общински проект, предвиждащ финансиране по включените в обучението механизми.

Тематични семинари и работни срещи

През отчетния период бяха проведени и редица други семинари и работни срещи по различни теми, свързани с енергийната ефективност. Специален семинар за общински ръководители и общински съветници беше проведен в Добрич като подготовка за внасянето на Общинската програма за енергийна ефективност за одобрение. Работна среща с общинското ръководство, общински специалисти и медиите бе проведена в Ловеч по повод на откриването на общинското бюро за енергийна ефективност.

На семинар "Изменение на климата и изпълнение на Националния план за действие", организиран от Министерството на околната среда и водите и Програмата на ООН за развитие като "успешни практики" бяха представени демонстрационната зона за енергийна ефективност в Габрово, Общинската мрежа за енергийна ефективност “ЕкоЕнергия” и Регионалните енергийни центрове в Ловеч и Хасково.

Задача 1.3:

Въвеждане на общинска политика за енергийна ефективност

Модел на общинска програма за енергийна ефективност 

Създаването на условия за въвеждането на общинска политика за енергийна ефективност в практиката на българските общини е една от главните задачи в плана на ЕкоЕнергия. Работата по избор на подход и създаване на примерен модел на общинска програма за енергийна ефективност започна още през 1999 г. Периодът 2001-2002 г. се характеризира с практическа работа по усъвършенстване на модела и по-доброто му адаптиране към съвременните потребности на общините в конкретните макро-икономически условия. Моделът получи свой израз в ръководството за обучение по общинско енергийно планиране, разработено от ЕнЕфект и прилагано в курсовете за обучение. От своя страна обучението и конкретната работа с общините, участващи в него, за разработване на реални програми станаха добра основа за усъвършенстване на модела.

Възприетият модел използва системен методически подход според целевите групи, който определя приоритетите на основата на проучване на потенциала за икономия на енергия по групи от крайни потребители със сравним модел на консумация на енергия. Моделът се прилага с координираното използване на разнообразие от мерки за повишаване на енергийната ефективност: технически, организационни, поведенчески, насърчителни и нормативни. 

Проекти за общинска програма за енергийна ефективност

Общинските програми за енергийна ефективност са важно средство за управление на енергийното потребление, за намаляване на разходите за енергия на общините, за подобряване на общинските услуги и условията в общинските обекти. Те са вече осъзната необходимост за много от общините от Общинската мрежа. Измененията в Закона за енергетиката и енергийната ефективност внесоха и задължителни изисквания за разработването на такива програми.

По време на втория и третия курс за обучение бяха разработени проекти за общински програми на 14 общини: Благоевград, Бургас, Варна, град Добрич, Златоград, Кърджали, Омуртаг, Перник, Плевен, Разград, Сливен, Сливница, Хасково и град Ямбол. Програмите определиха приоритетните действия за реализиране на потенциала за енергийна ефективност в общинския сектор на съответните общини, като в преобладаващите случаи се насочиха към повишаване на енергийната ефективност в училищата, уличното осветление и детските заведения. 

Макар и с различна степен на готовност, разработените проекти на програмите в процеса на обучение са сериозна основа за създаването на реални програми за изпълнение. Успешни примери за това дадоха общините Горна Оряховица и град Добрич. През 2001 г. общинските съвети на тези общини приеха програмите за енергийна ефективност, подготвени от обучените експерти под координацията на общинските отговорници за енергийна ефективност Моско Москов (Горна Оряховица) и Детелина Иванова (град Добрич). Други общини започнаха изпълнение на предвидените дейности за повишаване на енергийната ефективност без формално приемане на програмите.  

Община Омуртаг потърси и намери възможности за финансиране за разработването на Програма за енергийна ефективност на общината в рамките на проекта "Единодействие и партньорство за енергийна ефективност в община Омуртаг" по Програма ФАР АКСЕС, заедно със сдружението "Хан Омуртаг - 2000" и ЕнЕфект.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 1:

· Информационната система за енергийна ефективност в общините от ОМЕЕ е разработена, актуализира се редовно и успешно се изгражда нейната база данни, което позволява пълноценното й използване като основа за разработване на общинска политика за енергийна ефективност. В повечето общини е създадена добра организация за събирането на информацията по обекти. Общинските отговорници получават необходимото съдействие от Секретариата при поддържането на информацията. Необходимо е да се намерят подходящи форми за достъп на общините до обобщените данни и анализи, както и за използване на информацията от ръководните органи на общините. 

· Изпълнението на програмата за специализирано практическо обучение на общински експерти по общинско енергийно планиране и управление протича успешно. За 1 година 43-ма експерти от 17 общини и една общинска енергийна агенция завършиха курса за обучение и разработиха 14 общински програми и  17 бизнес плана на проекти за енергийна ефективност. Оценката за програмата от страна на участниците е висока. Необходимо е ръководствата на общините да оценят направеното и да се използват постигнатите резултати.

· Започна процесът на прилагане на целенасочена общинска политика за енергийна ефективност. Вече двадесет общини от ОМЕЕ разработиха проекти на общински програми за енергийна ефективност. Част от общините вече работят за тяхното изпълнение. Необходимо е активното участие на общините за усъвършенстване на модела и неговото развитие в синхрон с развиващите се функции на общините.

2.
НАМАЛЯВАНЕ НА РАЗХОДИТЕ ЗА ЕНЕРГИЯ
В ОБЩИНСКИТЕ БЮДЖЕТИ
Задача 2.1.
Идентифициране и разработване на проекти за енергийна ефективност в общински обекти

Основен проблем пред общините при осъществяването на проекти за енергийна ефективност е осигуряването на финансиране. Важна предпоставка за успех пред финансиращите институции е добре подбраният и добре разработеният проект. Тази задача от плана бе насочена към оказване на техническа помощ на общините за идентифицирането и разработването на приемливи за финансиране проекти.

През отчетния период 25 общини получиха техническо съдействие за избор на обекти и формулиране на проекти за енергийна ефективност. Това бяха общините, участващи във втори, трети и четвърти курс на обучението. Изборът на обекти бе основан на анализ и оценка на информацията за енергопотреблението в базата данни и на оглед на по-голямата част от обектите. Специалисти от ЕнЕфект посетиха общините Белене, Белоградчик, Велико Търново, Видин, Златоград, Кърджали, Ловеч, Пазарджик, Перник, Разлог, Свищов и Хасково. Проведоха се срещи с общинските ръководства, разискваха се конкретни проблеми на общините и бе направен предварителен оглед на общински обекти, подходящи за прилагане на енергийноефективни реконструкции.
В хода на обучението на втори и трети курс общинските специалисти от 18 общини направиха проучване и извършиха опростени енергийни обследвания на 18 обекта, определиха потенциала за енергоспестяване, идентифицираха и оцениха съответните мерки за постигане на енергийна ефективност. Оценени бяха очакваните икономии на средства и екологичните ползи от осъществяване на проектите, разработени бяха бизнес планове за проектите, с които общините могат да кандидатстват за финансиране. За изпълнението на тези дейности те получиха техническа и консултантска помощ от страна на специалисти от ЕнЕфект и други консултанти.

Резултатът е: разработени бизнес планове за 10 проекта за училищни сгради (Варна, Бургас, Омуртаг, Котел, град Ямбол, Пазарджик, Разлог, Хасково, Сливница и Стара Загора), за 2 проекта на детски градини (Сливен, Перник), за 6 проекта за улично осветление (град Добрич, Плевен, Разград, Благоевград, Златоград и Кърджали). Направените енергийни обследвания и разработените бизнес планове доказват многостранните ефекти, които могат да се очакват от проектите за енергийна ефективност и жизнеспособността на тези проекти, независимо от неблагоприятните фактори в съществуващите условия. Разработените бизнес планове са добра основа за представяне на проектите пред финансиращи институции.

По искане на Общинската енергийна агенция в Стара Загора бяха проучени възможностите за газифициране на сградите на Тракийския университет. Целта на енергийното проучване бе да се помогне на университетското ръководство да вземе правилно решение при избора на един от вариантите, приблизително да се определят необходимите средства за инвестиции и да се прогнозират годишните разходи за отопление на отделните сгради.
По заявка от общините, започна подготовката за разработване на бизнес планове за кандидатстване за финансиране и реализация на проекти за улично осветление в общините Варна и град Ямбол.

По повод на 5-годишнината от създаването на Общинската мрежа ЕкоЕнергия, бе обявен конкурс между общините-членки за идея за проект за енергийна ефективност. Най-добрите 3 предложения ще получат безвъзмездно съдействие за предпроектно проучване и разработване на бизнес план и представяне на проекта на български и чуждестранни финансиращи институции. Проектите ще бъдат рекламирани и в Интернет.
Опитът от работата с общини-членки на ОМЕЕ се пренася и извън нея. В община Стамболийски бе извършен енергиен одит и бе разработен бизнес план на проект за изграждане и привеждане в експлоатация на топлофикационна централа с комбинирано производство на топлинна и електрическа енергия за собствени нужди и продаване на топлинна енергия за отопление и битово горещо водоснабдяване на битови и обществени консуматори.

Специалисти от секретариата на ОМЕЕ работиха по проекта: "Повишаване на енергийната ефективност и подобряване на комфорта при експлоатацията. Реконструкция на сградата на Съдебната палата в София". Вследствие на осъществения многофакторен анализ на всички аспекти на съществуващото положение на топлоизточника, отоплителната инсталация, вентилационните системи, системата за БГВ, осветлението и режимите им на работа и общото физическо състоянието на сградата на Съдебната палата работният екип е оценил над 12 енергоспестяващи възможности и е извършил техникоикономическа оценка на три пакета от мерки за реализация. На възложителя е предложен оптимален пакет от енергоспестяващи мерки.

Задача 2.2.

Създаване на предпоставки за финансиране на дейности
за енергийна ефективност

Финансови механизми и схеми на финансиране и  възвръщане на разходите

Разработването и прилагането на иновационни финансови механизми при реализацията на проектите за енергийна ефективност в общините цели да се подобрят условията за финансиране. Специално внимание беше обърнато на финансирането чрез компаниите за енергийни услуги и прилагането на финансов лизинг. Чрез тези механизми се преодоляват основните бариери пред проектите за енергийна ефективност - ограниченията за обема на капиталовите разходи в общинските бюджети и ограниченото банково кредитиране.

Беше разработено предложение за промяна на Закона за енергетиката и енергийната ефективност, което предвиждаше задълженията на общините, възникнали по договори с компании за енергийни услуги, да бъдат финансово осигурени в бюджетите на общините за периода на действие на договорите. С тази поправка се целеше да се избегне най-голямата препятствие при прилагането на този финансов механизъм - неравномерните плащания на общината към компанията изпълнител. Промяната беше подкрепена от Държавната агенция за енергийна ефективност, но за съжаление не беше приета от Народното събрание с последните поправки на ЗЕЕЕ.

Извършено беше проучване на условията, които най-големите български лизингови компании предлагат за доставяне на оборудване за проекти за енергийна ефективност. Разработени бяха препоръки за използване на финансовия лизиг при реализацията на проекти за енергийна ефективност. Въпреки сравнително ограничената номенклатура от оборудване, което може да се закупи на лизинг, този финансов механизъм освобождава общината от дългата и тромава процедура на договаряне на банков заем и позволява да бъдат преодолени ограниченията за обема на капиталовите разходи на общинските бюджети.

Оценка на инвестиционния климат в общините за реализиране на проекти за енергийна ефективност
Оценката на инвестиционния климат за проекти за енергийна ефективност в общините е постоянна задача. Това проучване цели да се поддържа в синтезиран вид актуална информация за състоянието и промените на нормативната база, регулираща цялостната финансова и инвестиционна дейност на общините. Докладът съдържа последните изменения на нормативната база и препоръки за подобряване на инвестиционния климат в общините чрез промени на нормативните актове и съществуващата в момента практика.

Основните изводи от проучването са, че проектите за енергийна ефективност в общините все още срещат редица ограничения, които произтичат най-вече от несъвършенствата на нормативната база и слабостите на действащата практика. Непрекъснатото променяне на нормативната рамка, въпреки че има своето важно значение за развитието на страната, на практика действа като допълнителна бариера пред инвеститорите поради високата степен на несигурност в техните разчети и решения. За преодоляване на бариерите пред проектите за енергийна ефективност е необходимо да бъдат предприети следните групи мерки:

· институционална подкрепа на местно и национално ниво на дейностите за повишаване на енергийната ефективност;

· стабилизиране на законодателната рамка на инвестиционната дейност на общините на едно по-либерално равнище, което да позволява общината да изпълнява своите правомощия на автономна власт както в политически аспект, така и по отношение правата за вземане на икономически решения;

· повишаване на доверието между банките и общините, което да позволи общините да се ползват с облекчени условия на кредитиране в ролята им на обществени институции.

Само паралелното изпълнение на трите групи мерки ще позволи проектите за повишаване на енергийната ефективност да бъдат реализирани в нужния обем и да доведат до значителни икономии на енергия и бюджетни средства на общините в дългосрочен план.

Предложения за промени в нормативната уредба във връзка със собствеността на системите за улично осветление и тарифите за заплащане на консумираната електроенергия
С решенията на Третата годишна конференция на Председателството и Секретариата на мрежата бе възложено да съгласуват с ръководството на НСОРБ съвместни предложения до съответните компетентни органи за промени в нормативната уредба относно собствеността върху системите на уличното осветление и въвеждането на специална тарифа за заплащане на консумираната електроенергия от тях, в съответствие със заключенията на работната група по улично осветление, създадена през 2000 г.

Резултатите от работата на групата бяха представени на Третата годишна конференция. Направеният анализ по отношение на собствеността върху УОУ показа, че според действащата в страната нормативна уредба мрежите и съоръженията на уличното осветление са публична общинска собственост. Включването им в капитала на електроенергийните предприятия не означава, че са изгубили характера си на общинска собственост и общината може да претендира за собственост върху тях.

Проучването на работната група показа също, че освен безспорни предимства, поема​нето от общините на собствеността върху УОУ ще ги изправи пред редица проблеми, както с непосредствен и временен характер, така и дългосрочни:

· Проблеми на практическото прехвърляне на собствеността върху УОУ на общините;

· Проблеми по избора на организационна форма за осъществяване на експлоатацията, модернизацията и развитието на УОУ;

· Проблеми на финансовото осигуряване;

· Проблеми на управлението от общинските ръководства на дейностите, свързани с експлоатацията и развитието на УО.

За решаването на тези проблеми бяха направени препоръки за конкретни действия и промяна в нормативната база към Министерството на енергетиката и енергийните ресурси, Министерството на финансите, Държавната комисия за енергийно регулиране, Националното сдружение на общините.

Окончателният доклад бе разпространен до всички общини от ОМЕЕ и държавните институции през септември 2001 г. Той допълни основанията на НСОРБ да предприеме по-активни контакти с ДАЕЕ за разрешаване на проблемите на уличното осветление. В допълнение на координираните действия между ЕкоЕнергия и НСОРБ, резултатите и препоръките от доклада бяха представени на дискусионен форум "Общинската инфраструктура и собственост - фактор за силно местно самоуправление", организиран на 26 февруари 2002 г. от НСОРБ в Шумен. По идея на д-р Колчаков, кмет на Пазарджик и член на Председателството на ЕкоЕнергия, на 28.02.2002 г. резултатите от проучването на работната група бяха представени пред Управителния съвет на НСОРБ на негово редовно заседание в Пазарджик. Материалът бе представен и на Министъра на енергетиката и енергийните ресурси Милко Ковачев.

Наръчник по финансиране на проекти за енергийна ефективност

Наръчникът съдържа условията за предоставяне на финансиране от действащите в България национални и международни програми, фондове и кредитни линии, специализирани в разработване на проекти за енергийна ефективност. В него са включени образци на формулярите за кандидатстване с указания за попълване на необходимата информация. Материалът ”Фондове, програми и организации, финансиращи проекти за енергийна ефективност” е предоставен на общините, участващи в курсовете за обучение по общинско енергийно планиране и обучение на ОМЕЕ. 

Информационният пакет текущо се допълва и актуализира. През изминалата година пакетът беше допълнен с информация за условията, при които българските банки предоставят кредити за проекти за енергийна ефективност на общините. Проучването е базирано на интервюта с представители на кредитните отдели на 13 финансови институции.

Разпространяване на информация за възможностите за инвестиране в проекти за енергийна ефективност в общините

Информация за възможностите за инвестиране в проекти за енергийна ефективност в българските общини се разпространява от Секретариата и самите общини  чрез публикации, презентации на различни форуми, бизнес срещи. 

Създаването на Интернет страница на ОМЕЕ е добра съвременна форма за разпространяване на такава информация. Засега сайтът на мрежата е пасивен, но се предвижда той да се доразвие и да стане едно от средствата за бизнес комуникация между общините от мрежата и техни потенциални партньори. Той и сега е отворен за включване на общински проекти, които търсят подходящо финансиране. Препоръчваме на общините от Общинската мрежа за енергийна ефективност да предложат за представяне в сайта свои проекти, търсещи финансиране, изпълнители или консултанти, с което биха увеличили шансовете си за намиране на партньори.

Важно събитие, което даде възможност да се осъществи контакт и да се обмени информация между различни участници в процеса на реализиране на проекти за енергийна ефективност в общините, бе работната среща на тема: "Финансиране на общински проекти за енергийна ефективност". Срещата бе организирана по линия на проекта Общинска мрежа за енергийна ефективност (MUNEE), финансиран от USAID и се проведе на 26.02.2002 г. в София. Целта на срещата бе всяка от страните да представи своите възможности и изисквания:

· Общини с разработени проекти за енергийна ефективност, търсещи финансиране за изпълнението им;

· Финансови институции, готови да кредитират такива проекти;

· Фирми за енергийни продукти и услуги – ESCO (специализирани фирми, които идентифицират проекти, осигуряват финансирането му и го осъществяват, като получават възнаграждението си от собственика на обекта във функция от доказани икономии на енергия в резултат от проекта).

В срещата взеха участие представители от 3 банки (ДСК, ОББ, Общинска банка), 10 фирми, 11 общини, Агенцията по енергийна ефективност, Aлианса за икономия на енергия (АSE), ЕнЕфект. Бяха представени проекти за енергийна ефективност на общините:

· Белоградчик – за уличното осветление и за реконструкция на сградния фонд;

· Горна Оряховица – цялостна общинска програма за енергийна ефективност и проект за районната болница;

· Бургас - за улично осветление, модернизация на АС на топлофикационната система и въвеждане на топлинно счетоводство, за оптимизация на отоплението на Помощно у-ще “Отец Паисий”;

· Ботевград – за внедряване на ко-генераторен модул в Общинската многопрофилна болница и в Ритуалния дом, газификация на у-ще “В.Левски” и реконструкция на общинската сграда;

· Град Добрич – цялостна общинска програма за енергийна ефективност с проекти за уличното осветление, училища и детски градини;

· Кърджали - подмяна на котли, повишаване на КПД на отоплителните инсталации и качеството на енергийните услуги в училищни сгради;

· Разлог - проект за развитие на топлофикационна система на база котел, изгарящ биомаса;

· Сливен - 5-годишна програма за енергийна ефективност, включване на III-то основно училище към топлофикационната система и газификация на общо котелно на училище и административна сграда;

· Стамболийски - изграждане на топло-електрическа централа на гориво природен газ;

· Стара Загора – за училища, детски градини и детски ясли и за газификация на общински обекти;

· Ямбол - за улично осветление.

На срещата бяха обсъдени 3 групи важни въпроси:

1.
Определянето на изходната база за изчисляването на икономиите на проектите при договорите с ESCO фирмите като важно условие при разплащанията на  общините с фирмите по такива договори.

2.
Проблемите на общините да задържат реализираните спестявания, постигнати с проектите за енергийна ефективност.

3.
Несъвършенствата на Закона за обществените поръчки, който създава значителни ограничения за договорите на общините с ESCO фирми.

Задача 2.3.

Участие в осъществяването на демонстрационни проекти 
с цел да се демонстрират иновационни подходи и решения

В програмата на Общинската мрежа за енергийна ефективност е предвидено разработването и осъществяването на инвестиционни проекти, които се подпомагат от различни международни програми и в които се демонстрират технически и организационни решения на съвременно технологично ниво. Целта на включването на тези проекти в програмата на ОМЕЕ е да се осигури достъп на общините от мрежата до информацията за протичането и резултатите им и да се ползва натрупания опит от тях.

Демонстрационните проекти са насочени към сгради и сектори, които са типични за повечето общини и са характерни с високия си потенциал за енергоспестяване: сгради на здравеопазването, образованието и административното обслужване, панелни жилищни сгради, системата на уличното осветление, топлоразпределението и топлопотреблението. 

Осъществяване на демонстрационен проект за повишаване 
на енергийната ефективност на системата за улично осветление 
в община Габрово
Демонстрационният проект за уличното осветление в Габрово съдържа две основни мерки за повишаване на енергийната ефективност на системата: подмяна на съ​щес​т​ву​ва​щи​те ос​ве​ти​тел​ни те​ла с по-ефек​тив​ни и оптимизация на ре​жи​ми​те на ра​бо​та. Първата мярка включва замяна на морално остарелите и неефективни осветителните тела с живачни лампи със съвременни енергийно ефективни тела с натриеви лампи високо налягане с по-малка мощност. Замяната се извършва след категоризация на улиците в съответствие с БДС 5504-82 и определяне на необходимите светлотехнически параметри на осветителните тела и мощността на лампите. Втората мярка предвижда въвеждането на съвременно централизирано радиоуправление на включването и изключването на уличното осветление, както и въвеждане на двойнотарифно отчитане на консумираната електроенергия.

През 2001 г. бе цялостно реализирана фаза 1 на проекта, включваща подмяна на осветителните тела в северозападната част на Габрово. Общата сумарна инсталирана мощност преди подмяната 419 кW бе намалена на 153 кW, а монтираните 1622 осветителни тела бяха намалени на 1322. Започна и реализацията на фаза 2, която включва всички останали осветителни тела в централната и южна част на града. 

Община Габрово получи за проекта безлихвен заем от НФООС за доставка на осветителни тела. След приключване на  процедурата по сключване на договор с избрания доставчик за фаза 2 ще започне реализацията и на тази част от проекта. Предвижда се телата да бъдат монтирани до средата на 2002 г.

През 2001 г. започна и реализацията на централизирано радиоуправление. Тази система бе избрана като най-подходяща за условията на Габрово след проучване на типовете системи за централизирано управление на уличното осветление и след технико-икономическа оценка. Системата ще извършва автоматично включване и изключване на уличното осветление по зададен график, ще превключва тарифите на  електромерите и ще управлява режима на нощно и полунощно осветление за част от осветителите. Монтажът на системата е почти приключил и в момента се извършват окончателните настройки и пускането и в действие. 

Общо реализираните икономии от началото на проекта до този момент са 1823 MWh  електроенергия и 96 000 щ.д.

Значителен брой общини инициираха проекти за реконструкция на уличното осветление и много от тях използваха опита, натрупан от проекта в Габрово. ЕнЕфект оказа помощ на няколко общини при разработването на проекти за реконструкция на уличното осветление главно в рамките на курса за обучение на общински специалисти. ЕнЕфект, като секретариат на Общинската мрежа, подкрепи с писмо-препоръка искането на община Свищов до Министерството на околната среда и водите за финансиране от НФООС на проект за улично осветление. 

Осъществяване на демонстрационни проекти за реконструкция 
на съществуващи сгради с цел намаляване на потреблението 
на енергия в община Габрово
Тези проекти демонстрират икономическия потенциал за реконструкция на типични сгради: болница, училище, многоетажен жилищен блок и промишлена сграда. След оценка на тяхната енергийна и икономическа ефективност за всяка отделна демонстрационна сграда бяха подбрани мерки по сградната обвивка и отоплителните и електрическите инсталации.

Завърши реконструкцията на сградата на училище “Отец Паисий”, включително ремонт на прозорците и реконструкция на осветлението в сградата, реконструкция на абонатните станции и монтиране на топломери и топлоотражатели. След редица допълнителни проучвания, предвидените мерки по вентилационната система в плувния басейн се оказаха неефективни и отпаднаха от планираните дейности по проекта. Подмяната на входните врати с нови изолирани и автоматизирани се оказа по-жизнеспособна мярка. По изчисления, постигнатите от прилагането на мерките икономии възлизат на 18 000 щ.дол./год.

Завърши реконструкцията на панелна жилищна сграда, в т.ч. ремонт на прозорците, подмяна на осветителите с ефективни, монтиране на топлоотражатели, термостатични вентили, ефективни душови розетки, нови входни врати с термоизолация, реконструкция на абонатните станции и монтиране на топломери и разпределители. Постигнатите годишни икономии възлизат на 4 590 щ.дол.

Забавянето на реконструкцията на промишлената сграда бе преодоляно и основните дейности по реконструкцията бяха завършени през 2001 г., включително монтирането на нов автоматизиран котел с програмно управление, термостатични вентили, ефективно вътрешно и външно осветление, регулатор на cos ф. 

Демонстрациите бяха изпълнени при тясно сътрудничество между ЕнЕфект и всички заинтересовани страни: собственици и ръководства на съответните сгради, община Габрово, собствениците на отделните апартаменти в жилищната сграда и фирмата "Мехатроника".

Разработване и пилотно прилагане на финансови механизми 
в демонстрационни проекти за енергийна ефективност

Основният подход за финансиране на демонстрационните проекти е съфинансирането, т.е. участието на всички заинтересовани страни. Този подход гарантира успешното изпълнение на проектите. Важна предпоставка за неговото прилагане е добрата организация и координирането на действията. Чрез съфинансиране се осъществяват всички демонстрационни проекти в Габрово.

По механизма за гарантиране на кредити DCA (Development Credit Authority), който се реализира в България със съдействието на ААМР, в община Перник продължава реалната работа по проект за енергийна ефективност, включващ уличното осветление на града, 4 училища и 4 детски градини. В община Пазарджик също продължава работата по проекти, адресирани към уличното осветление, училища и детски градини.

През юли 2001 г общинският съвет на Велико Търново даде съгласие да се сключи договор с "Обединена българска банка АД" - клон Велико Търново за инвестиционен кредит за осъществяване на Общинска програма за енергийна ефективност и реконструкция на системата за улично осветление в гр. Велико Търново и кметства Дебелец и Килифарево. Кредитът е получен също по механизма за гарантиране на кредити DCA. Проектът се изпълнява.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 2

· Общините от ЕкоЕнергия имат сериозен напредък в разработването на проекти за енергийна ефективност – както по отношение на изграждането на умения и разбиране, така и в натрупването на доста на брой разработени проекти с приемливи за финансиращите институции показатели. Все още обаче общините се нуждаят от техническа и консултантска помощ както при идентифициране на проекти за енергийна ефективност, така и при подготвяне на предложения за финансиране.

· Основен проблем на общините остава недостигът на средства за първоначални инвестиции в проекти за енергийна ефективност, но със същата значимост стои и проблемът за невъзможността на общините да задържат направените спестявания на средства от такива проекти. Все още има значителни нормативни ограничения пред проектите за енергийна ефективност и използването на специфични финансови механизми за тях в контекста на общите ограничения на инвестиционната дейност на общините. Повишаването на инвестиционната независимост на българските общини е стратегическа задача, по която ОМЕЕ трябва да продължи да работи съвместно с НСОРБ.

· Опитът да се предложат изменения в нормативната основа, свързана с уличното осветление, основани на сериозно проучване от специална работна група и съгласуване с общините-членки, доказа, че са необходими много по-активни усилия, сериозна подкрепа от Председателството на мрежата и лобиране по всички възможни линии, за да се постигнат търсените резултати.

· През отчетния период продължи реалното изпълнение на демонстрационните проекти в Габрово и успешното завършване на някои от тях. Получените резултати доказват потенциала на този тип проекти за икономия на енергия, но демонстрират и поредица от съпътстващи проблеми. Информация за проектите се разпространява сред общините-членки на ОМЕЕ. Предстои обобщаване и публикуване на резултатите по подходящ начин. 
3.
НАМАЛЯВАНЕ НА РАЗХОДИТЕ ЗА ЕНЕРГИЯ
В БЮДЖЕТИТЕ НА ДОМАКИНСТВАТА
Задача 3.1.

Разработване на проекти за модернизация 
на топлофикационните системи в общините
Осъществяване на демонстрационен проект за повишаване 
на енергийната ефективност на разпределението и потреблението 
на топлинна енергия в Габрово 

Проектът за централизираното топлоснабдяване в Габрово постигна значителен напредък чрез завършването на някои мерки за енергийна ефективност при крайното потребление и при преноса на топлинна енергия. 
След въвеждането през отоплителния сезон 1999 - 2000 г. на топлинно счетоводство за определяне на сметките на базата на реалното потребление, бе проведена информационна кампания за използване на термостатични радиаторни вентили като средство за регулиране на топлопотреблението. Осигурените чрез проекта на ГЕФ/ПРООН 2000 термостатични вентила доведоха до монтирането за сметка на потребителите на допълнителни 2570 термостатични вентила до декември 2001 г. 221 социално слаби абонати получиха термостатични вентили безплатно. Към края на 2001 г. общият брой на ТРВ в системата достигна 8634 или около 43% от оборудваните с разпределители радиатори. Крайните потребители инвестираха в закупуване и монтаж на ТРВ около 86 хил. щ. дол.
Друга група успешно реализирани мерки бе насочена към абонатните станции. 9 директни абонатни станции бяха подменени с напълно окомплектовани, модернизирани и автоматизирани индиректни абонатни станции, а през отчетния период бе завършено автоматизирането на 12 съществуващи индиректни абонатни станции.
Завършените през този период демонстрационни дейности в областта на централизираното топлоснабдяване обхващаха и подмяната на 4 салникови компенсатора с нови линзови компенсатори с цел намаляване на загубите на топлинна енергия при преноса. 
Всички инсталационни мерки бяха съчетани с обучение и квалификация на технически специалисти от топлофикационното дружество по управление на монтираните съоръжения.
Дружеството реши, с одобрение от страна на бившата Държавна агенция по енергетика и енергийни ресурси, да вземе заем от Националния фонд за опазване на околната среда за инвестициите, необходими за завършване на планираните дейности по проекта. Молбата-заявка за отпускане на средства от фонда бе разработена с помощта на ЕнЕфект и бе внесена в Министерството на околната среда и водите в началото на  2001 г., заедно с всички необходими документи и писма за подкрепа от Държавната агенция по енергетика и енергийни ресурси, община Габрово, Регионалния инспекторат по околната среда и ЕнЕфект.
Извършва се мониторинг на резултатите от реализираните мерки за повишаване на енергийната ефективност. Постигнатите чрез проекта икономии на енергия до момента се изчисляват на около 24 800 MWh или над 990 хил. щ.дол. за периода 1999 – 2001 г. спрямо базовата 1996 г. Сравнението е извършено при отчитане на комплекса от въздействащи фактори, за които беше внесена корекция: динамика в свързания отопляем обем, климатични фактори, включително продължителност на отоплителния сезон, ефективност на системата за производство, пренос и разпределение. Друг ефект от проекта е, че той спомогна за привличане на отказали се от услугата абонати и за по-справедливо формиране на сметките за енергия.

Техническа помощ за осъществяване на демонстрационен проект 
за повишаване на енергийната ефективност на потреблението 
на топлинна енергия в Плевен
В периода януари 2000 г. – ноември 2001 г. холандско-български консорциум, ръководен от "Амеко Инвайрънментал Сървисиз", с партньори "Топлофикация - Плевен" ЕАД, община Плевен и ЕнЕфект изпълни успешно проекта.

Той се реализира в рамките на холандската програма за сътрудничество със страните от Централна и Източна Европа (PSO) и се финансира от холандското министерство на икономиката чрез държавната агенция "Сентер". Проектът е на стойност около 420 хил. евро и цели да се намали консумацията на енергия от крайните потребители чрез индивидуално регулиране и измерване на подаваната топлина.

Като демонстрационни обекти бяха избрани 6 жилищни блока с общо 446 жи​лища, и няколко обществени сгради: Обединено детско заведение (ОДЗ) No 1 “Сла​вей​че”, Лозаро-винарският техникум “Алек​сан​дър Стамболийски”, Галерия “Дарение “Светлин Русев”. Детското заведение и галерията се финансират от бюджета на община Плевен.

Наред с популярните енергоспестяващи мерки като уплътняване на прозорци, отражатели зад радиаторите, термостатични радиаторни вентили, икономични душови разпръскватели, изолация на тръбопроводи, системи за контрол и управление на абонатни станции бяха приложени и технологични нововъведения. В един от жилищните блокове бяха монтирани раз​пре​де​ли​те​ли и водомери за гореща вода с възможност за дис​тан​ционно отчитане. Пре​да​ва​не​то на данните се извършва пос​ред​ством модем по телефонна линия. Всички абонатни станции обхванати в проекта бяха включени в ин​фор​ма​ци​он​но-дис​пе​чер​ска система SCADA за комплексна автоматизация чрез комуникация в SMS среда. Системата обхваща 17 топломера в 12 абонатни станции.

Сравнението на 4-те типови жилищни блока с 5-ия блок избран за контролен за периода ноември 2000 – март 2001 показва икономия в натурално изражение над 26% или 628 MWh. В обществените сгради консумацията на топлинна енергия спрямо предходния отоплителен сезон в резултат от работата на регулаторите за отопление и ТРВ е около 30 %.

Задача 3.2.

Пропагандиране на мерки за енергийна ефективност 
сред населението

Дейности в Габрово

Демонстрациите в сгради се оказаха полезни от няколко гледни точки. Завършването на работите по монтажа доведе до икономия на енергия и финансови средства, повишаване на комфорта на обитаване, както и промяна в отношението на обитателите. Курсове за повишаване на квалификацията бяха проведени за енергетиците в училищната сграда и жилищната сграда. Бяха проведени информационни кампании, които доведоха до допълнително повишаване на информираността на широката общественост по въпросите на енергийната ефективност. Най-голямо въздействие в бъдеще се очаква от разпространението на информация сред учащите се.

През лятото на 2001 г. ЕнЕфект съвместно с “Топлофикация Габрово” ЕАД проведе нова вълна на кампанията за пропагандиране въвеждането на термостатични вентили при крайните консуматори чрез местните вестници, радио и телевизия.

Демонстрационните проекти в сградите бяха използвани като примери в процеса на обучение на експерти от други общини. Бяха инициирани и множество нови проекти за реконструкция на съществуващи сгради в други общини-членки на мрежата. Събраната информация създаде база за изготвяне на ръководство по управление на енергията в сградите, което е в процес на разработване.

Разработена бе брошура за проекта за енергийна ефективност в районната болница в Габрово. Брошурата съдържа техническа и практическа информация за изпълнението на проекта и постигнатите резултати. След печат, тя ще бъде разпространена сред общините от ЕкоЕнергия. Подобни брошури се подготвят за всички демонстрационни проекти след тяхното приключване.
Дейности в Плевен

По проект “Енергийна ефективност при крайните потребители на централизираното топлоснабдяване в България” изпълнен в Плевен, бе направена сериозна информационна кампания за разпространяване на знания и опит за възможностите за икономията на енергия.

Подготвена беше дипляна със съвети към обитателите в демонстрационните обекти как да експлоатират получените термостатични вентили. Дипляната беше раздадена на всички отговорници по енергийна ефективност от ОМЕЕ. Разпространена беше брошура, адресирана до потребителите на централизирано топлоснабдяване в Плевен и страната, с информация относно енергоспестяването и свързаните с него ползи – финансови, социални, екологични. В брошурата беше заложена своеобразна игра – обитателите са поканени да споделят своето мнение и своите идеи относно методите и средствата за икономия на енергия. Най-добрите предложения, оценени от комисия, получиха за награда енергоспестяваща компактна луминесцентна лампа или водоспестяващ душов разпръсквател. Брошурата беше раздадена на всички отговорници по енергийна ефективност от ОМЕЕ. Рекламни постери бяха поставени на специално предназначените за реклама съоръжения в Плевен.

Разпространена бе в средния курс на плевенските училища специална брошура, предназначена за ученици на възраст 10-12 години. В нея беше заложена възможността за групова работа на учениците в клас и събиране на предложения за икономия на енергия в ежедневието. В резултат на конкурса бяха направени много интересни предложения. Най-активното училище беше наградено с персонален компютър. Учениците от класовете с най-добри предложения бяха наградени с тениски.

В пунктовете за плащане на сметките и в сградата на “Топлофикация Плевен” бяха разкрити демонстрационни щандове, в които са изложени материали и компоненти за икономия на енергия, приложени на място в рамките на проекта. В “Топлофикация Плевен” бе открит специален телефон, на който потребителите да получат информация за възможностите за енергоспестяване, както и за услугите, които се предлагат от топлооснабдителните агенти.

Ходът на дейностите по проекта беше отразяван неколкократно под формата на пресконференции с участието на кмета на Плевен г-н Зеленогорски в местния и централния печат и от местните кабелни телевизии. Общинското ръководство оказа значителна помощ на работния екип в осъществяването на информационната кампания.

Проектът беше представен посредством публикация в специ​али​зи​ра​ния бюлетин ЕкоЕнергия. Презентация на проекта беше направена на Третата годишна конференция на ОМЕЕ, 9-10.04.2001 г.;

През юни 2001 г. бе проведена дискусия върху бариерите пред проекти за енергийна ефективност, включващи прилагането на подобни енергоспестяващи мерки и възможните подходи за тяхното преодоляване освен партньорите по проекта. В нея взеха участие представители на Държавната агенция по енергетика и енергийни ресурси, Държавната агенция по енергийна ефективност и “Топлофикация Габрово” ЕАД. Заключението в резултат от дискусията беше, че най-добрият начин за популяризиране на енергийната ефективност е създаването на Регионален енергиен център (РЕЦ) в Плевен, който да подпомага потенциалните клиенти в прилагане на енергоспестяващи мерки и да координира бъдещите инициативи свързани с енергоснабдяване и икономия на енергия.

На 11.10.2001 г. в Плевен се проведе заключителният семинар по проекта за оценка на резултатите и разпространението на натрупания опит сред останалите топлофикационни дружества в България. На него бяха поканени представители на държавни институции, топлофикационни дружества, неформални сдружения, фирми, работещи като топлоснабдителни агенти и др. Семинарът беше открит от кмета на Плевен, който подчерта неговото голямо значение за клиентите на топлофикационното дружество и за включените в проекта общински обекти. В работата на семинара взеха участие общински отговорници за енергийна ефективност от Горна Оряховица, Карлово и Габрово. Всички участници получиха координати на холандските фирми, чието оборудване беше вложено в процеса на изпълнение на проекта. Сериозно внимание на семинара беше отделено от централните и местните средства за осведомяване.

Като завършек на проекта беше реализирано работно посещение в Холандия с участието на представители на “Топлофикация Плевен” ЕАД, община Плевен и ЕнЕфект. Особен интерес за общината, с оглед създаването на РЕЦ, представляваше инициативата на провинция Северен Брабант за създаване на неправителствена организация, която инициира и изпълнява различни проекти: Фонд за възобновяеми енергийни източници, прилагането на котли с термопомпи при реконструкция в жилищни и обществени обекти, регионални кръгли маси за групи общини по прилагането на паркове от вятърни генератори и др.

Дейности в други общини
На 21.11.2001 г. беше обявен финалът на Демонстрационен проект за битова газификация в община Ботевград (втора фаза), финансиран от  холандското правителство по програмата PSO за сътрудничество със страните от Централна и Източна Европа. Той бе осъществен от холандската технологична компания Gastec с активното участие от българска страна на Центъра за енергийна ефективност ЕнЕфект и на Булгаргаз с подизпълнители Лилия-ХИВ и ЛТТ-91. 

Проектът включва изграждане на газоразпределителна мрежа, учредяване на газова разпределителна компания, присъединяване на стопански и битови абонати, създаване на Информационен център за потребителите на природен газ. ЕнЕфект участва в проектирането и оборудването на центъра и в проведената информационната кампания за популяризиране на предимствата на природния газ като енергоносител сред потребителите. Проучването на ползите за околната среда от замяната на традиционните твърди и течни горива с екологично чистия природен газ също бе извършено от ЕнЕфект.

Успешната реализация на проекта, въпреки трудностите, които трябваше да бъдат преодолени, превръща Ботевград в добър практически пример за битова газификация на българските градове. В хода на изпълнението на дейностите бяха проверени на практика различни технологични решения и  бяха доказани несъмнени икономически и екологични ползи.

На 27.02.2002 г. представители на 8 общини, участващи в четвъртия курс за обучение, посетиха Информационния център и се запознаха с резултатите от проекта.

Представители на общини, в това число на Общинската мрежа за енергийна ефективност взеха участие в семинар, наречен “Преимуществата на ко-генерацията. Комбинирано производство на електрическа и топлинна енергия”, който бе проведен на 18.10.2001 г. в хотел “Кемпински Зографски” в София. Организатори на събитието бяха Димитров Груп, България и Роял Хаскьонинг, Холандия. Проектът се изпълнява в рамките на програмата за сътрудничество със страните от Централна и Източна Европа (PSO) посредством механизма “Съвместно изпълнение”.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 3:

· Проектите за енергийна ефективност в топлофикационните системи на Габрово и Плевен доказват положителните ефекти от този род проекти за крайните потребители. Успехът на проектите се дължи до голяма степен на създаденото добро партньорство между различните участници и подкрепата от външни финансови източници.
· Ходът на проектите и резултатите от тях получиха широка гласност сред общините от ЕкоЕнергия.
· Подкрепата на общините за проекти, насочени към намаляване на разходите за енергия в бюджетите на домакинствата освен като пряк резултат, води и до по-висока оценка на общинската политика. Все още обаче такива проекти не са приоритет на общинските ръководства, причина за което са съществуващите нормативни и финансови ограничения.
· Резултатите от проведените информационни кампании доказват нуждата от широка гласност както за повишаване на информираността на населението, така и за подпомагане осъществяването на конкретните проекти. Възможно е прилагането на многообразие от съвременни форми за пропагандирането на мерките за енергийна ефективност сред населението и чуждестранния опит в това отношение може да бъде много полезен. 

4.
ОРГАНИЗАЦИОННИ И ТЕХНИЧЕСКИ ПРЕДПОСТАВКИ 
ЗА ФУНКЦИОНИРАНЕ НА ОБЩИНСКАТА МРЕЖА
ЗА ЕНЕРГИЙНА ЕФЕКТИВНОСТ
Задача 4.1.
Развитие на организационната структура на мрежата
Към м. април 2002 г. Общинската мрежа за енергийна ефективност ЕкоЕнергия има 35 общини членки и 4 асоциации и сдружения на общини - асоциирани членове. Към 23-те общини, учредили мрежата през 1997 г. - Белене, Благоевград, Бургас, Варна, Видин, Габрово, Горна Оряховица, Добрич, Златоград, Казанлък, Карлово, Котел, Монтана, Омуртаг, Пазарджик, Плевен, Разград, Русе, Сливен, Сливница, Стара Загора, Хасково и Ямбол, на Първата годишна конференция (1998 г.) допълнително бяха приети Ботевград, Разлог и Свищов, на Втората годишна конференция (2000 г.) бяха приети за членове пет нови общини: Перник, Ловеч, Кърджали, Белоградчик и Велико Търново, а на Третата годишна конференция (2001 г.) бяха приети за членове 4 нови общини: Айтос, Берковица, Крумовград и Троян и, като асоциирани членове, 4 асоциации и сдружения на общини: АДО "Дунав", АБЧО, РАО "Тракия" и Регионалното сдружение на общините от Югозападна България.
Откриване на общински бюра за енергийна ефективност в общинските администрации в общините (трети етап)

Бюра за енергийна ефективност в административната структурата на общините, членове на ОМЕЕ се създават за първи път през 1999 г.. Тези звена вече работят активно за управление на енергопотреблението в общините, за определяне възможностите за енергоспестяване, за разработване и реализиране на програми и проекти за енергийна ефективност.
До Третата годишна конференция бяха открити и оборудвани 29 общински бюра за енергийна ефективност. В периода април – юли 2001 г. бяха открити бюра за енергийна ефективност в общините Разлог и Ловеч. 

Определящо значение за работата на бюрата имат общинските отговорници по енергийна ефективност. Очевидно е тяхното развитие и повишаването на тяхната активност през последната година. Важен принос за това имат курсовете за обучение, в които отговорниците не само придобиха знания и практически умения, но и установиха добри връзки със своите колеги от други общини. Умножиха се случаите, при които общинските отговорници търсят съвет и информация помежду си. През изминалата година особено активни бяха общинските отговорници на Белене, Белоградчик, Благоевград, Бургас, Габрово, Горна Оряховица, град Добрич, Кърджали, Ловеч, Омуртаг, Пазарджик, Разград, Сливен, Сливница, Хасково и Ямбол.

През отчетния период в общините Ботевград, Бургас, Видин, Златоград и Хасково бе извършена смяна на общинския отговорник, което наруши временно изпълнението на някои задачи. Новите отговорници обаче бързо обхванаха проблемите и компенсираха изоставането в голяма степен. Общините от АДО “Дунав”, въпреки че са само асоциирани членове, също определиха свои отговорници за енергийна ефективност.

Трета годишна конференция на общинската мрежа
Третата годишна конференция на ОМЕЕ се проведе на 9 и 10 април 2001 г. в София. Основна цел на конференцията беше да анализира и оцени дейността на организацията от април 2000 г. до април 2001 г., да приеме план за 2002 г. и да определи насоките за развитието й в бъдеще. Главните теми бяха насочени към стратегията за развитие на ОМЕЕ, стратегическото енергийно планиране в общините, проблеми на енергийната ефективност в училищните сгради, алтернативи за ефективно топлоснабдяване в общински сгради. Дейността на ОМЕЕ беше разгледана в регионален контекст и бяха показани някои добри примери в общините от ОМЕЕ.

Конференцията се проведе в две тематични и една организационна сесия и кръгла маса: (а) ОМЕЕ - Стратегия за бъдещето; (б) Добри примери в общините от ОМЕЕ; (в) Организационно заседание на Общото събрание на Общинската мрежа за енергийна ефективност. Темата на Кръглата маса беше: Общинската мрежа за енергийна ефективност в периода на предприсъединяване към Европейския съюз.
Общият брой на участниците беше 170, от които 65 представители на 30 общини и сдружения и асоциации на общини: кметове, зам.- кметове, общински отговорници по енергийна ефективност, специалисти от общините и от общинските съвети, председатели и изпълнителни директори на асоциации и сдружения на общини, както и представители на държавни институции и организации, отговорни и съпричастни към дискутираните проблеми. Присъстваха представители на ПРООН и ААМР, на НСОРБ, на ДАЕЕ.

На конференцията бяха представени 27 общини членки на ОМЕЕ: Белене, Белоградчик, Благоевград, Ботевград, Бургас, Велико Търново, Видин, Габрово, Горна Оряховица, град Добрич, Златоград, Казанлък, Котел, Кърджали, Ловеч, Монтана, Омуртаг, Пазарджик, Перник, Плевен, Разград, Русе, Свищов, Сливен, Сливница, Стара Загора и град Ямбол. Отсъстваха представители от общините Варна, Карлово, Разлог и Хасково.

В рамките на организационното заседание на ОМЕЕ се обсъди и прие отчетът за дейността на мрежата през периода март 2000/2001 г. и планът за дейността през 2001/2002 г. В съответствие с ротационния принцип, възприет с правилата на мрежата, събранието прие нов състав на Председателството. Участниците изразиха благодарност на община Габрово и кметът й Богомил Белчев за активната работа като член на първото Председателство на мрежата. Като нов член бе избрана община Видин (кмет д-р Иван Ценов). За председател на мрежата бе избрана община Стара Загора (кмет д-р Евгени Желев), за зам.- председател - община Горна Оряховица (кмет Никола Колев), за членове - община Карлово (кмет Желязко Домусчиев), Пазарджик (кмет д-р Иван Колчаков) и Центъра за енергийна ефективност ЕнЕфект (изпълнителен директор арх. Здравко Генчев). 

За добра работа бяха наградени пет общински отговорници за енергийна ефективност: арх. Стефчо Каменов (Белоградчик), инж. Росица Станчева (Габрово), инж. Детелина Иванова (град Добрич), инж. Светла Младенова (Омуртаг) и инж. Панайот Тошев (град Ямбол).
Приети бяха нови членове на мрежата – общините Айтос, Берковица, Крумовград и Троян и като асоциирани членове – АДО "Дунав", АБЧО, РАО "Тракия" и Регионалното сдружение на общините от Югозападна България. 

Бяха приети изменения на Временните правила за дейността на ОМЕЕ, съгласно които асоциации на общини, които изявят желание за членство в мрежата чрез депозиране на заявка за участие в Секретариата на мрежата, могат да станат асоциирани членове на ЕкоЕнергия.

Четвърта годишна конференция на общинската мрежа
Четвъртата годишна конференция на мрежата, която ще отбележи и петата годишнина от създаването й, ще се проведе на 11 и 12 април 2002 г. в Габрово по специална покана на кмета на общината. 
На конференцията ще бъде обсъдена дългосрочна програма за дейността на ЕкоЕнергия за периода 2003 - 2007 г., както и план за действие през следващата година. Водеща тема на конференцията ще бъде "Енергийна ефективност за училищата в България". В специална сесия ще се представи работата на общините и мрежата по разработване на общински програми за енергийна ефективност. Конференцията ще бъде съпътствана от специализирано изложение на енергийно ефективни продукти и услуги.

Съвместни дейности със сдруженията на общини в България, асоциирани членове на ОМЕЕ

На 19 юли 2001 г. в Свищов, на заседание на Управителния съвет на Асоциацията на дунавските общини бе приета Програма за съвместни действия на Общинската мрежа за енергийна ефективност ЕкоЕнергия и АДО "Дунав". Освен членовете на УС, в заседанието взеха участие председателите на постоянните комисии на сдружението – икономическа, законодателна и по услугите, както и представители на ЕнЕфект в качеството му на Секретариат на ЕкоЕнергия.

Целта на Програмата за съвместни действия е да обедини усилията на двете сдружения за постигане на енергийна ефективност в общините от АДО “Дунав”. Преди всичко тя предвижда създаването на  институционална основа в общините, т.е. Бюра за енергийна ефективност, както и обучение на местни специалисти за придобиване на знания и умения в областта на енергийната ефективност. За изграждане на общинската информационна система ЕнЕфект се ангажира да предостави софтуеърен продукт и методическа помощ, както и по-нататъшно  съдействие при поддържане на системата. Отговорникът за енергийна ефективност на АДО “Дунав” ще съдейства на общините за събирането и актуализирането на информация за енергопотреблението в общинските обекти. 

Общините от АДО “Дунав” ще имат свободен достъп до информационните източници на ЕкоЕнергия и възможност за обмен на информация с всички общини от мрежата, вкл. чрез информационния бюлетин и страницата на ЕкоЕнергия в Интернет. Така те ще могат да споделят проблемите си и да ползват опита на другите членове на общинската мрежа.

Съвместните действия на двете сдружения на общини ще спомогнат за намиране на финансиране за нови дейности – изготвяне на общински енергийни програми и планове,  енергийни обследвания на общински обекти, разработване на проекти за енергийна ефективност, осъществяване на енергийноефективни мерки, изпълнение на програма за повишаване на информираността на населението по проблемите на енергийната ефективност и др.

Започна разработването на програма за съвместни действия между Регионалното сдлужение на Югозападните общини и ЕкоЕнергия. През м. октомври 2001 г. в Благоевград се осъществи среща между представители на двете сдружения и бяха договорени следващи стъпки за създаване и утвърждаване на съвместна програма.

Не особено активно беше сътрудничеството с другите две сдружения-асоциирани членове – на черноморските общини и РАО “Тракия”. То се изразяваше единствено в участието на техни представители в срещата на общинските отговорници по информационната система за енергийна ефективност през м. декември 2001 г. в София. Необходимо е да се обмисли подходяща форма за пълноценно сътрудничество.

Регионални дейности

По проекта “Общинска мрежа за енергийна ефективност” (MUNEE) бе организирана среща на регионалната работна група по енергийна политика, която се проведе на 12.05.2001 г. в Краков, Полша. В срещата участваха Венелин Тодоров, зам.-кмет на Бургас и Павел Манчев от ЕнЕфект. MUNEE е проект за изграждане на възможности за провеждане на политика за енергийна ефективност в страни от Централна и Югоизточна Европа, Балтийските страни и бившата ОНД. Финансира се от Американската агенция за международно развитие и се управлява от Алианса за икономия на енергия.

На 21 и 22.01.2002 г. януари в София се проведе Работна среща на Регионалната мрежа за ефективно използване на енергийните и водните ресурси (RENEUER), съвместна инициатива между организации от България, Хърватия, Македония, Румъния, Босна и Херцеговина и Югославия. RENEUER е мрежа, работеща в полза на местните власти. Участниците в мрежата обсъдиха и приеха с консенсус Програма за работа през периода 2002-2004 г. и План за дейностите през 2002 г. Приетата Програма и Планът бяха обсъдени с потенциалните донори. Като представител на ЕкоЕнергия в срещата взеха участие Венелин Тодоров, зам.-кмет на община Бургас и специалисти от ЕнЕфект. Ограничение за по-широко участие на представители от общините бе регламентът за използване на английски език като единствен официален език на срещата.

Задача 4.2 
Усъвършенстване на техническите предпоставки за дейността на мрежата
Инсталиране на компютърни системи и програмни продукти 
в общинските бюра за енергийна ефективност 

След провеждането на Третата годишна годишна конференция на ОМЕЕ до края на 2000 г. бяха доставени компютри на бюрата за енергийна ефективност в общините Хасково и Ловеч. С това възможностите за предоставяне на оборудване по проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, Република България”, финансиран от Глобалния екологичен фонд чрез Програмата на ООН за развитие, се изчерпаха. Общинският отговорник на община Разлог получи компютърна техника по друг проект на ПРООН. Така бюрата за енергийна ефективност в 30 общини бяха осигурени с необходимата техника.

Поради ограничения в обхвата на проекта, новите членове на мрежата и асоциираните членове не получиха оборудване на Бюрата. Самите общини, асоциациите и секретариатът на мрежата търсят възможности за подпомагане на дейността им и компенсиране на изоставането, породено от липсата на оборудване.

Компютърна мрежа за обмен и разпространяване на информация

Всички общини са включени в компютърна мрежа за обмен и разпространяване на информация. До края на 2001 г. на бюрата бе предоставена безвъзмездно едногодишна връзка и 120 часа достъп до Интернет и e-mail адрес. Общинските ръководства съдействаха за изграждане на мрежата за електронна комуникация чрез осигуряване на необходимите телефонни линии. От началото на 2002 г. на бюрата бе платен годишния абонамент за достъп до Интернет, а общините поеха грижата за покриване на разходите за необходимите часове в рамките на абонамента. Постепенно общините ще трябва да поемат тези разходи.

Обучение на общинските отговорници за работа с новосъздадената 
компютърна мрежа

Общинските отговорници получават първоначални инструкции за работа с информационната система и за събирането на информацията с предоставянето на компютърното оборудване и инсталирането на софтуера. С цел да се подпомогне работата на общинския отговорник за енергийна ефективност, специалисти на ЕнЕфект посетиха допълнително някои бюра за енергийна ефективност (Белене, Велико Търново, Габрово, Пазарджик, Перник, Русе, Свищов).
Периодичен тримесечен информационен бюлетин на общинската мрежа ЕкоЕнергия

ОМЕЕ разпространява своята дейност чрез информационния бюлетин ЕкоЕнергия. Бюлетинът съдържа информация за дейностите за повишаване на енергийната ефективност в общините от мрежата, за конкретни общински проекти, за проблемите, успехите и натрупания опит при тяхното изпълнение от общините. Електронен вариант на бюлетина се публикува в страницата на ЕнЕфект в Интернет. През 2002 г. ЕкоЕнергия придоби нов облик и съдържание – променен е структурата му, има нови рубрики и е със съвременен графичен дизайн. В приложения към броевете се публикуват пълни или съкратени текстове на проучвания, свързани с темите, разглеждани в броя, с което постепенно ще се създава библиотеката ЕкоЕнергия. В този вид са издадени два броя.
Информация за Общинската мрежа за енергийна ефективност в Интернет

През отчетния период създадената през март 2001 г. страница на ОМЕЕ “ЕкоЕнергия” в Интернет на адрес: www.ecoenergy-bg.net се актуализираше редовно. Освен общата информация за мрежата, всяка община вече е индивидуално представена със специфична информация чрез публикуваните паспорти. Детайлно бе представена Третата годишна конференция на мрежата. Страницата за новини се поддържаше редовно. В нея бе отразявана своевременно и информация за подготовката на Четвъртата годишна конференция.

ОБОБЩЕНА ОЦЕНКА НА ДЕЙНОСТИТЕ ЗА ПОСТИГАНЕ НА ЦЕЛ 4

· Общинската мрежа за енергийна ефективност ЕкоЕнергия разширява  своя обхват със значителен брой нови членове и асоциирани членове. ОМЕЕ придобива национален, регионален и международен авторитет.
· Общинските бюра за енергийна ефективност вече се утвърждават като активни звена в общинските администрации на общините членки на ЕкоЕнергия. Определящо значение за работата им имат общинските отговорници за енергийна ефективност и подкрепата на общинското ръководство.

· Засилват се връзките и обменът на информация и опит между общините в областта на енергийната ефективност. Създадените технически предпоставки за това чрез оборудването на бюрата и осигуряването на е-mail връзка и достъп до Интернет имат съществен принос за това. Необходима е по-голяма активност за намиране на финансиране за оборудване на бюрата във всички общини-членки и в асоциираните общини.

· Най-значими събития в организационния живот на мрежата остават годишните конференции. Засилва се интересът на общинските ръководители към тези форуми, което ще доведе до по-ангажиращи  дискусии и по-полезни за общините резултати.

· Поддържането на страницата на мрежата в Интернет е една нова възможност за съвременна комуникация и обмяна на информация между общините.
Заключение

Значителна част от дейността на ЕкоЕнергия през първите години след основаването Ӝ бе насочена към създаването на предпоставки за функционирането на мрежата, за нейното организационно изграждане и за изясняване на нейната стратегия. Пет години след началото няма никакво съмнение в смисъла на мрежата и в ползата, която тя допринася за общините - поотделно и като общност.

Преди 5 години енергийната ефективност бе новост или нещо не дотам ясно за много общини. Мрежата съдейства за използване на възможностите, които енергийната ефективност предоставя за подобряване на условията в общинските обекти и за подобряване на общинските услуги. Постигнатите резултати от дейността на ЕкоЕнергия досега дават достатъчно основание на общините да са убедени в значимостта и ползата на енергийната ефективност. 

Първите пет години от живота на ЕкоЕнергия промениха отношението на общините съм енергийната ефективност. Тези промени в значителна степен се дължат именно на работата в мрежа, на контактите между общините и със секретариата, на осъществените съвместни инициативи. 

